ଖୁବ୍ଶୀଘ୍ର ପରଦାକୁ ଆସିବ 'ତୋ ପ୍ରେମରେ ପଡ଼ିଲା ପରେ'\nନିର୍ଦେଶକ ସରୋଜକାନ୍ତ ଏବଂ ପ୍ରଯୋଜିକା ଭାବେ ଫିଲ୍ମ ଦୁନିଆରେ ପ୍ରଥମ ଥର ଲାଗି ପାଦ ରଖିଥିବା ଚିନ୍ମୟୀ ପ୍ରିୟଦର୍ଶିନୀଙ୍କ ପ୍ରଯୋଜିତ ଓଡ଼ିଆ ସିନେମା 'ତୋ ପ୍ରେମରେ ପଡ଼ିଲା ପରେ' ବଡ଼ ପରଦାକୁ ଆସିବାକୁ ସଜବାଜ ହେଉଛି। ସିନେମାର ଶୁଟିଂ ପ୍ରାୟ ଶେଷ ହୋଇଆସିଲାଣି। ଏଥିରେ ନିଜେ ଚିନ୍ମୟୀ ନାୟିକା ଭୂମିକାରେ ଅଭିନୟ କରିଛନ୍ତି। ନବାଗତ ଅଭିନେତା ଦେବରାଜ ଓ ଚିନ୍ମୟୀଙ୍କ ଯୋଡ଼ିଙ୍କୁ ନେଇ ଏହି ପ୍ରେମ ଭିତ୍ତିକ ସିନେମା ନିର୍ମିତ କରାଯାଇଛି।\nମିଳିଥିବା ଖବର ଅନୁସାରେ ଦେବରାଜଙ୍କୁ ଏହି ସିନେମାରେ ୪ଟି ଭିନ୍ନ ରୂପରେ ଦେଖିବାକୁ ମିଳିବ। ଓଡ଼ିଆ ସିନେମାରେ କାମ କରିବା ପୂର୍ବରୁ ଦେବରାଜ ଛତିଶଗଡ଼ି ସିନେମାରେ ଅଭିନୟ କରି ସାରିଛନ୍ତି। ତେଣୁ 'ତୋ ପ୍ରେମରେ ପଡ଼ିଲା ପରେ' ସିନେମାକୁ ଉଭୟ ଓଡ଼ିଆ ଓ ଛତିଶଗଡ଼ି ଭାଷାରେ ନିର୍ମାଣ କରାଯାଇଥିବା ଜଣାପଡ଼ିଛି।\nଗତବର୍ଷ ମୁକ୍ତି ଲାଭ କରିଥିବା 'ପ୍ରେମର ନିଶା ନିଆରା ନିଆରା' ପରେ ଏହା ସରୋଜକାନ୍ତଙ୍କ ନିର୍ଦେଶିତ ଦ୍ବିତୀୟ ଓଡ଼ିଆ ସିନେମା। 'ତୋ ପ୍ରେମରେ ପଡ଼ିଲା ପରେ'ର କାହାଣୀ ଡ. ପ୍ରସନ୍ନ ପାଟ୍ଟଶାଣୀ ଲେଖିଥିବାବେଳେ ସଂଳାପ ଲେଖିଛନ୍ତି ଡ. ରଜନୀରଞ୍ଜନ। ବାପୁ ଗୋସ୍ବାମୀ, ଅରୁଣ ମନ୍ତ୍ରୀ, ଜୟନ୍ତ ଦାସ ଏବଂ ନିର୍ମଳ ନାୟକ ଏହି ଫିଲ୍ମର ଗୀତ ରଚନା କରିଥିବାବେଳେ ଏହାର ସଙ୍ଗୀତ ନିର୍ଦେଶନା ଦେଇଛନ୍ତି ବୈଦ୍ୟନାଥ ଦାସ। ସିନେମାରେ କଣ୍ଠଦାନ କରିଛନ୍ତି ହ୍ୟୁମାନ ସାଗର, ତପୁ ମିଶ୍ର, ଅସୀମା ପଣ୍ଡା, ସଞ୍ଜୁ ମହାନ୍ତି ଏବଂ ବୈଦ୍ୟନାଥ ଦାସ।\nଦେବରାଜ ଓ ଚିନ୍ମୟୀଙ୍କ ସହ ପ୍ରଲିପ୍ତା ରାୟ, ସସ୍ମିତା ପଣ୍ଡା, ଜୀବନ ପଣ୍ଡା, ଅସିତ ପଣ୍ଡା, ପୁଷ୍ପା ପଣ୍ଡା, ମନୀଷା ମିଶ୍ର ଏବଂ ଅଞ୍ଜନା ଦାଶ ପ୍ରମୁଖ ଏହାର ମୁ୍ଖ୍ୟ ଭୂମିକାରେ ଅଭିନୟ କରିଛନ୍ତି।
